televoas: Ρωσικές εταιρίες κολοσσοί δίνουν 2,7 δισ. ευρώ για ΔΕΠΑ και ΔΕΣΦΑ
Ρωσικές εταιρίες κολοσσοί δίνουν 2,7 δισ. ευρώ για ΔΕΠΑ και ΔΕΣΦΑ
Γερό «μπάσιμο» στην ευρύτερη περιοχή της νοτιοανατολικής Ευρώπης επιδιώκει για ακόμα μια φορά η Ρωσία θέλοντας στρατηγικό της σύμμαχο σε αυτή την προσπάθεια την Ελλάδα .
Δύο ρωσικοί όμιλοι κολοσσοί εκδηλώνουν έμπρακτα το γεωπολιτικό ενδιαφέρον τους μέσα από τη συμμετοχή τους στις εν εξελίξει αλλά και στις επικείμενες αποκρατικοποιήσεις ελληνικών επιχειρήσεων.
Σύμφωνα με το Έθνος της Κυριακής το πρώτο δυναμικό «παρών» οι Ρώσοι το δίνουν μέσα από τον διαγωνισμό για τη Δημόσια Επιχείρηση Αερίου - ΔΕΠΑ Α.Ε. - και τον Διαχειριστή Ελληνικού Συστήματος Φυσικού Αερίου -ΔΕΣΦΑ Α.Ε. - υποβάλλοντας προσφορές δισεκατομμυρίων ευρώ ενώ ενδιαφέρον δείχνουν και για την ΤΡΑΙΝΟΣΕ, τη θυγατρική του ΟΣΕ, μέσω των Ρωσικών Σιδηροδρόμων.
Σύμφωνα με πληροφορίες του «Έθνους της Κυριακής», στον διαγωνισμό για την αποκρατικοποίηση της ΔΕΠΑ και της κατά 100% θυγατρικής της ΔΕΣΦΑ οι δύο ρωσικοί όμιλοι υπέβαλαν μη δεσμευτικές προσφορές, κατά τη διάρκεια της πρώτης φάσης του διαγωνισμού, συνολικού ύψους 2,7 δισ. ευρώ.
Ο ενεργειακός γίγαντας Gazprom προσέφερε 900 εκατ. ευρώ για τη ΔΕΠΑ, ενώ η Negusneft του ομίλου Sintez δίνει 1,8 δισ. ευρώ και για τη ΔΕΠΑ και για τον ΔΕΣΦΑ. Οι προτάσεις αν μη τι άλλο δείχνουν το ισχυρό ενδιαφέρον των Ρώσων για την απόκτηση των εταιρειών.
Στη νέα σκακιέρα που στήνουν οι Ρώσοι στη νότια περιοχή της Ευρώπης θέλουν την Ελλάδα εταίρο, κάτι που αναμένεται να επιβεβαιωθεί και στην προγραμματισμένη επίσκεψη του πρωθυπουργού Αντώνη Σαμαρά στη Μόσχα τον επόμενο μήνα, όπου και θα συναντηθεί με τον Βλαντίμιρ Πούτιν.